โบรกฯเชียร์ “ซื้อ” STA รับอานิสงส์ “โควิด-19” ดันผลงานปี 63 พลิกกำไร 1.24 พันลบ.
โบรกฯเชียร์ “ซื้อ” STA รับอานิสงส์ “โควิด-19” ดันผลงานปี 63 พลิกกำไร 1.24 พันลบ.
19 มี.ค. 2563

“ข่าวหุ้นธุรกิจออนไลน์” ได้ทำการสำรวจข้อมูลและบทวิเคราะห์เกี่ยวกับหุ้นที่รอดพ้นจากสถานการณ์ไวรัส “โควิด-19” ซึ่งนักวิเคราะห์ได้เลือกหุ้นของ บริษัท ศรีตรังแอโกรอินดัสทรี จำกัด (มหาชน) หรือ STA เป็นหนึ่งในหุ้นที่ได้รับอานิสงส์ในเชิงบวก เนื่องจากรับรับผลดีในเรื่องของยอดขายถุงมือยาง และมีโอกาสที่ผลการดำเนินงานในปี 2563 จะพลิกกลับมามีกำไรอีกครั้ง
ด้านนักวิเคราะห์ บล.ฟิลลิป (ประเทศไทย) ระบุว่า ทางฝ่ายมีมุมมองเป็นบวกมากขึ้นต่อแนวโน้มการฟื้นตัวของการดำเนินงานที่จะพลิกกลับมากำไรอีกครั้งทั้งจากกลุ่มยางธรรมชาติที่ปัญหาการแย่งซื้อเบาบางลง ขณะที่กลุ่มถุงมือยางได้ผลบวกจาก COVID-19 ที่เกิดขึ้น ณ ราคาปัจจุบันทางฝ่ายปรับเพิ่มคำแนะนำเป็น “ซื้อ” ราคาพื้นฐาน 14.10 บาท
สำหรับแนวโน้มผลการดำเนินงานในปี 2563 คาดจะพลิกกลับมามีกำไรอีกครั้งจากปัจจัยบวกที่กล่าวข้างต้น โดยกลุ่มยางธรรมชาติจะได้ผลบวกจากการบริหารจัดการวัตถุดิบได้ง่ายขึ้น และความผันผวนของราคายางจะไม่มากอย่างปีที่ผ่านมา คาดปริมาณขายที่ 1.2 ล้านตันเพิ่มขึ้น 10% เทียบกับปีก่อน ราคาขายเฉลี่ยเพิ่มขึ้น 10% ส่วนกลุ่มถุงมือยางคาดการดำเนินงานดีขึ้นจากคำสั่งซื้อเพิ่มขึ้น และราคาขายดีขึ้นจากคำสั่งซื้อที่มากและต้นทุนการผลิตไม่ปรับขึ้นมาก เช่นเดียวกับการรับรู้ส่วนแบ่งกำไรจากบริษัทร่วมที่คาดจะดีขึ้น ประมาณการกำไรสุทธิ 1,241 ล้านบาทเพิ่มขึ้น 936% จากปีก่อน
โดยราคาหุ้น STA ปิดวานนี้ (19 มี.ค.63) ที่ระดับ 10.16 บาท บวก 0.10 บาท หรือ 0.95% สูงสุดที่ระดับ 18.80 บาท ต่ำสุดที่ระดับ 10.10 บาท ด้วยมูลค่าการซื้อขาย 29.63 ล้านบาท
 